Komisijos reglamentas (EB) Nr. 479/97
1997 m. kovo 14 d.
numatantis titnaginiams kukurūzams taikomų importo muitų dalinį padengimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 923/96 [2], ypač į jo 10 straipsnio 4 dalį,
kadangi 1995 m. birželio 29 d. Komisijos reglamento (EB) Nr. 1502/95 2 straipsnio 5 dalis dėl Tarybos reglamento (EEB) Nr. 1766/92 [3] taisyklių (1995-1996 prekybos metų importo muitai grūdų sektoriui) taikymo su pakeitimais, padarytais Reglamentu (EB) Nr. 346/96 [4], tam tikromis sąlygomis numato vienodo koeficiento importo muitų titnaginiams kukurūzams sumažinimą 8 ekiu už toną;
kadangi pagal 1996 m. rugsėjo 16 d. Tarybos sprendime 96/611/EB dėl derybose su tam tikromis trečiosiomis šalimis pasiektų rezultatų padarytas išvadas, atsižvelgiant į GATT XXIV:6 straipsnį ir kitus susijusius dokumentus (Argentina) [5], pagal Reglamentą (EB) Nr. 1502/92 reikėtų pakoreguoti muitų titnaginiams kukurūzams apskaičiavimą nuo 1996 m. sausio 1 d. iki birželio 30 d. taikant importo licencijas, vis labiau mažinant importo muitams taikomą vienodą nuo 8 iki 14 ekiu už toną koeficientą;
kadangi šio tarptautinio susitarimo turėtų laikytis subsidijas gaunantys verslininkai, kurie titnaginius kukurūzus importavo tuo metu, kai jų prašymu vis labiau mažėjo vienodas koeficientas; kadangi todėl yra būtina įgalioti valstybes nares padengti tą muito vertės dalį, kuria papildomai apmokestinami verslininkai, galintys įrodyti, kad jie gavo pelno, kai nuo 1996 m. sausio 1 d. iki 1996 m. birželio 30 d. importo muitai buvo sumažinti iki 8 ekiu už toną;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. KN kodo 10059000 pozicijoje klasifikuojamiems į Bendriją importuojamiems titnaginiams kukurūzams, kai importui taikomas importo muitų vienodas koeficientas sumažinamas iki 8 ekiu už toną, atsižvelgiant į Reglamento (EB) Nr. 1502/95 2 straipsnio 5 dalį ir importo licenciją taikant nuo 1996 m. sausio 1 d. iki birželio 30 d., skirtumas tarp importo muitų, sumokėtų už faktiškai importuotų prekių kiekį, ir muitų, kuriuos reikia mokėti, jei taikomas importo muitų vienodas koeficientas sumažinamas iki 14 ekiu už toną, padengiamas importuotojo arba jo atstovo prašymu.
2. Šalies prašymu pažymėjimą išduoda valstybėje narėje esanti kompetentinga institucija, išdavusi importo licenciją pagal priede nustatytą modelį, kuris tiksliai apibrėžia daliniam muitų, nurodytų 1 straipsnio dalyje pagal Komisijos reglamento (EEB) Nr. 2454/93 [6] 880 straipsnį, padengimui tinkamą prekių kiekį.
3. Remiantis 2 straipsnio dalyje nurodytu pažymėjimu ir specifinio galutinio pritaikymo patikrinimu, kuris nurodytas Reglamento (EB) Nr. 1502/95 2 straipsnio 5 dalies antros pastraipos c punkte, per 30 dienų nuo šio reglamento įsigaliojimo dienos muitų apmokėjimo tarnybai pateikiami prašymai dėl padengimo. Kartu su prašymais dėl padengimo reikia pateikti importo licenciją arba patvirtintą jos kopiją, 2 straipsnio dalyje nurodytą pažymėjimą ir pareiškimą dėl leidimo laisvam importo judėjimui.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. kovo 14 d.